Entonces Jesús tøjcøy Jericó cumguꞌyomo y nømnaꞌṉ cyøjtu.
Ijtunaꞌṉ jinø tum pøn ñøyipøꞌis Zaqueo.
Jet más coviꞌnajøpø cobratzøjcopyapø,
y ricupø pønete.
Jeꞌis sunbanaꞌṉ ꞌyaꞌm Jesús iyete;
pero como tañipø pønete y itcomøꞌnømunaꞌṉ vøti,
jetse jiꞌnam mus ꞌyaꞌmø.
Entonces popya maṉ viꞌnajpa y quiꞌm møji sicómoro cucyøsi a ver oꞌca ispanaꞌṉ Jesús,
porque jen maṉba cøti.
Cuando Jesús nuꞌcu jicø ijtumø,
entonces quenquiꞌm møji y ñøjmayu:
―Zaqueo,
yøti møꞌnø,
porque yøti tiene que øtz vaꞌ tzøꞌy jeni mi ndøcmø.
Entonces Zaqueo møꞌn yøti yøti,
y pyøjcøchoṉ Jesús y casøyu.
Pero cuando isyaj mumu pøꞌnis que jetse nø chøjcu,
entonces cyøꞌoꞌnøyaj Jesús;
nømyaju:
―¿Tiꞌajcuy tøjcøy jic pøꞌnis tyøjcomo vaꞌcø jen syapøcø,
como jic cojapaꞌtupø pønete?
Pero Zaqueo teꞌnu y ñøjmay ndø Comi:
―Øjtzø mi Ṉgomi,
aꞌmø;
øtz maꞌnba ndziꞌyaj pobretaꞌmbø cucveꞌne nøꞌijtupø øjtz.
Y eyataꞌmbø oꞌca ṉgøsujtzøyajøjtzi vaꞌcø ṉgøpøcyajø,
viñojayajpøjtzi macscuñac.
Entonces Jesús nømu:
―Yøti yøṉ tøjcomdaꞌmbø cotzocyaju,
porque también yøn pøn Abrahaꞌmis chajcupø ꞌyune.
Porque øjtzi mumu Pøꞌnis chøṉ Tyøvø miꞌnøjtzi vaꞌcø min meꞌchajø tocoyajupø pøn vaꞌcø ø ⁿyaj cotzocyajø.